'Niemand uitgesit' – Bondev ná herrie oor entstofvereiste | Maroela Media
Die maatskappy Bondev sê niemand sal uit die Midstream Barracks gesit word nie. Dít nadat 'n brief vroeër uitgestuur is dat diegene wat nié teen Covid-19 ingeënt is nie, se huurkontrakte opgeskort gaan word.
Maroela Media het vroeër berig daar was groot woede oor die brief wat onder meer gelui het dat daar besluit is dat diegene wat in die barakke wil aanbly, teen 31 Augustus teen Covid-19 ingeënt moet wees. Indien nie, sal die maatskappy geen ander keuse hê as om die betrokke huurders se kontrakte op te skort nie.
Willem Zeederberg, wat die brief namens Bondev uitgestuur het, het by navraag gesê dit is belangrik om kennis te neem dat die gemeenskaplike woonkwartiere tydelike verblyf bied vir veiligheidswagte wat nie elke dag wil pendel wanneer hulle aan diens is nie.
"Met ander woorde, niemand bly op 'n permanente grondslag in die woonkwartiere nie; hul primêre wonings bly hul private huise," het Zeederberg Maandag gesê.
"Die brief is uitgestuur ná die algemene pleidooi deur die regering vir mense om in belang van hul eie gesondheid ingeënt te word. Die reg van personeel om hul eie keuse te maak oor inenting is in ag geneem en sal in alle gevalle gerespekteer word."
Zeederberg sê die saak is intern opgelos sonder dat enigiemand uit die perseel getrek het of gedwing is om dit te doen.
Volgens 'n regskenner is dit in hierdie stadium nie verpligtend om teen Covid-19 ingeënt te word nie. Talle mense verkies ook weens onder meer geloofsoortuigings of mediese redes om nie die entstof te ontvang nie.
Daar mag ook nie inbreuk gemaak word op mense se reg op liggaamlike integriteit nie.
Daar's nie 'n manier wat 'n entstof wat nog nie deur die VSA se FDA goedgekeur is op mense afgedwing kan word nie.
Freedom of choice, wat is volgende, gaan jy die inwoners van Midstream ook by hekke voorkeer en aandring op inentings bewyse?
Belaglik. Die entstof is veronderstel om jou imun te maak teen Covid. So diegene wie ingeent is hoef niks te vrees nie. Die mense wie nie ingeent is nie hou geen gevaar in vir hulle, wat ingeent is nie. So die lewe gaan mos nou vir die ingeente mense normaal voort. Niks om oor bekommerd te wees nie. Niks om te vrees nie. So waarom die bestuur sulke besluite maak weet nugter alleen. Daar is net een rede. Hulle vertrou nie die vrede nie.